Mėnuo Juodaragis

**„Mėnuo Juodaragis“** − Lietuvoje rengiamas nepriklausomas kasmetinis šiuolaikinės baltų kultūros ir savitos, alternatyviosios muzikos festivalis, pristatantis senųjų tradicijų palikimą, post-folkloro kryptis ir dabartinės kūrybos avangardą. Renginio vyksmas kasmet įgauna vis daugiau raiškos formų, kurios sudaro bendrą šventės visumą – tai gausūs Baltijos ir užsienio šalių kolektyvų koncertai, garso architektų pasirodymai, tradiciniai amatai, baltiškos kultūros apeigos, paskaitos, kino filmų pristatymai, parodos, gamtinis menas, interaktyvūs kūrybos projektai, vaidinimai, žaidimai, pažintiniai žygiai, sporto turnyrai, vakaronės ir kita.

Mėnuo Juodaragis tradiciškai vyksta paskutinį vasaros savaitgalį. Tai vienas pirmųjų vasaros festivalių Lietuvoje, pradėtas rengti 1995 m. Mėnuo Juodaragis yra vienas didžiausių ir lankomiausių vasaros festivalių Baltijos regione, sutraukiantis apie 5000–6000 žiūrovų ir kasmet pristatantis žinomų muzikos atlikėjų iš Lietuvos ir užsienio.

Festivalyje taip pat puoselėjamos gamtai draugiškos, ekologinės idėjos, tautiškumas, pilietiškumas, savo šalies etnografijos, kultūros, istorijos ir paveldo pažinimas. Jau daugelį metų Mėnuo Juodaragis išsiskiria švara, atsakingu ir aplinką tausojančiu požiuriu „Už gamtą!“, festivalio metu rengiami dviračių ir pėsčiųjų žygiai. Festivalio nuostatas atspindi ir šventės pasiūla – įvairus, tradicinis ir vegetariškas maistas, rinktiniai mažųjų šalies aludarių gėrimai, bei ypatingasis „Juodaragio alus“, verdamas senąsias tradicijas gerbiančių „Dundulio“ meistrų.

Festivalį organizuoja muzikos leidykla „Dangus“ ir VšĮ „Baltijos Griaustinis“. Nuo 2002 m. jį pradėjo remti Lietuvos Respublikos Kultūros ministerija, įvairios įmonės, organizacijos. Nuo 2023 m. festivalio bendrarengėju tapo organizatorių ir savanorių įkurta asociacija „Mėnuo Juodaragis“.

2019 m. festivalio kūrėjų iniciatyva pradėtos rengti kasmetinės „Juodaragio vaikų stovyklos“. 2020 m. pradėtas gyvenvietės projektas „Juodaragio kaimas–respublika“ Molėtų rajone.

2024 m. organizatoriai pranešė, kad festivalis vyks paskutinį kartą.

## Temų gijos

Kiekvienas Mėnesio Juodaragio festivalis turi savo temą – tam tikrą baltų pasaulėvaizdžio mitologinį simbolį, idėjų ir prasmių lauką. Festivalio tema tampa kūrybine žiežirba tyrinėtojams ir autoriams daugelyje renginio programos dalių. Mėnesio Juodaragio temomis buvo: Sovijaus mitas ir Vydūnas (2005), Mėnulis (2007), Aitvaras (2008), Žirgas (2009), Velnio mitologija ir Jonas Basanavičius (2010), Sutartinės (2011), Paukščiai ir lietuvių aviacija (2012), Latvių ir lietuvių brolystė (2013), Sapnai (2014), Bitės (2015), Namai (2016), Perkūnas (2017), Burtai (2018), Kaukai ir kaukės (2020), Ragutis (2021), Medis / Miškas (2022), Ugnis (2023), Aušra / Aušrinė (2024).

## Festivalio seka ir atlikėjai

1-asis „Mėnuo Juodaragis“ įvyko 1995 m. lapkričio 10 d. Verbiškėse, Molėtų rajone. 2-asis ir 3-iasis taip pat buvo surengti Verbiškėse atitinkamai 1997 ir ir 1999 m. Vėliau kas 3 metus renginys persikeldavo į kitą vietą. 2000–2002 m. jis vyko Sudeikiuose Utenos rajone, 2003–2005 m. – Kernavėje. 2006 m. festivalio nuspręsta nerengti. 2007–2009 m. festivalis buvo rengiamas Zarasuose, Didžiojoje Zaraso ežero saloje. 2010 m. 13-asis „Mėnuo Juodaragio“ festivalis vyko Aukštadvario regioniniame parke prie Velnio duobės. 14-asis ir 15-asis, 16-asis festivaliai vėl surengti Didžiojoje Zaraso ežero saloje. 2014 m. 17-asis „Mėnuo Juodaragio“ festivalis vyko Skinderiškio dendrologiniame parke. 2015 m. 18-asis festivalis sugrįžo į Didžiąją Zaraso ežero salą. Nuo 2016 m. renginys persikėlė į Duburio ežero salą prie Antazavės, Zarasų rajone, kur surengtas 19-ą ir 20-ą kartą. 2018 m. 21-asis festivalis vyko Molavėnų piliakalniuose, Raseinių rajone. 2019 m. festivalio rengėjai paskelbė pertrauką ir renginys nevyko. 2020 m. COVID-19 pandemijos metu serengtas itin riboto dalyvių ir žiūrovų skaičiaus Mėnesio Juodaragio įvykis „MJR Kaukynės“, o 2021 m. tarpinis mini-festivalis Grybų dvare, Švenčionių raj. Nuo 2022 m. Mėnuo Juodaragis vėl vyko Dūburio ežero saloje, kur surengti paskutiniai trys festivaliai (22-as, 23-ias ir 24-as).

## Išnašos

## Nuorodos

* Oficiali svetainė
* „Mėnuo Juodaragis“ Youtube